CELEX: 32021R0166
Language: sk
Date: 2021-02-10 00:00:00
Title: Vykonávacie nariadenie Komisie (EÚ) 2021/166 z 10. februára 2021, ktorým sa mení vykonávacie nariadenie (EÚ) 2015/1368, pokiaľ ide o predĺženie vnútroštátnych programov v sektore včelárstva

11.2.2021   
               
               
                  SK
               
               
                  Úradný vestník Európskej únie
               
               
                  L 48/1
               
            
         VYKONÁVACIE NARIADENIE KOMISIE (EÚ) 2021/166
         z 10. februára 2021,
         ktorým sa mení vykonávacie nariadenie (EÚ) 2015/1368, pokiaľ ide o predĺženie vnútroštátnych programov v sektore včelárstva
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 57 prvý odsek písm. c) a jeho článok 223 ods. 3 prvý pododsek písm. c),
         keďže:
         
                     (1)
                  
                  
                     Vo vykonávacom nariadení Komisie (EÚ) 2015/1368 (2) sa stanovujú pravidlá týkajúce sa oznamovania, schvaľovania a zmeny vnútroštátnych včelárskych programov.
                  
               
                     (2)
                  
                  
                     Podľa nariadenia Európskeho parlamentu a Rady (EÚ) 2020/2220 (3) sa má platnosť vnútroštátnych programov vypracovaných na obdobie od 1. augusta 2019 do 31. júla 2022 predĺžiť do 31. decembra 2022.
                  
               
                     (3)
                  
                  
                     Nariadením Rady (EÚ, Euratom) 2020/2093 (4) sa stanovuje ročný strop pre Európsky poľnohospodársky záručný fond (ďalej len „EPZF“). V rámci tohto stropu sa z uvedeného fondu bude financovať príspevok Únie na včelárske programy s účinnosťou od roku 2021. Celková suma stanovená vo viacročnom finančnom rámci v súvislosti s EPZF zahŕňa v prípade včelárskych programov zvýšenie na 60 miliónov EUR ročne.
                  
               
                     (4)
                  
                  
                     Členské štáty by mali upraviť svoje vnútroštátne programy tak, aby zohľadňovali predĺženie obdobia a zvýšenie rozpočtu v sektore včelárstva. Komisii by mali do 15. marca 2021 oznámiť zmenené programy, ktoré si vyžadujú schválenie.
                  
               
                     (5)
                  
                  
                     S cieľom zabezpečiť kontinuitu platieb by sa platby súvisiace s opatreniami vykonávanými od 1. augusta 2022 do 31. decembra 2022 mali príjemcom vyplácať v období od 16. októbra 2022 do 15. októbra 2023.
                  
               
                     (6)
                  
                  
                     Vykonávacie nariadenie (EÚ) 2015/1368 by sa preto malo zodpovedajúcim spôsobom zmeniť.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            Vykonávacie nariadenie (EÚ) 2015/1368 sa mení takto:
            
                        1.
                     
                     
                        V článku 3 sa dopĺňa tento druhý odsek:
                        „Členské štáty do 15. marca 2021 oznámia Komisii zmenu svojich vnútroštátnych programov v súlade s článkom 55 ods. 1 druhým pododsekom nariadenia (EÚ) č. 1308/2013. V tejto zmene sa zohľadní zvýšený príspevok Únie od roku 2021.“
                     
                  
                        2.
                     
                     
                        V článku 5 ods. 1 sa dopĺňa tento druhý pododsek:
                        „Zmeny včelárskych programov v súlade s článkom 3 druhým odsekom schvaľuje Komisia podľa článku 57 prvého odseku písm. c) nariadenia (EÚ) č. 1308/2013 do 15. júna 2021.“
                     
                  
                        3.
                     
                     
                        Do článku 7 vkladá sa tento tretí odsek:
                        „Odchylne od druhého odseku sa platby súvisiace s opatreniami vykonávanými od 1. augusta 2022 do 31. decembra 2022 realizujú medzi 16. októbrom 2022 a 15. októbrom 2023.“
                     
                  
         
            Článok 2
            Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. februára 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Vykonávacie nariadenie Komisie (EÚ) 2015/1368 zo 6. augusta 2015, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o pomoc v sektore včelárstva (Ú. v. EÚ L 211, 8.8.2015, s. 9).
         
            (3)  Nariadenie Európskeho parlamentu a Rady (EÚ) 2020/2220 z 23. decembra 2020, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie v rokoch 2021 a 2022, a nariadenie (EÚ) č. 1308/2013, pokiaľ ide o zdroje a distribúciu tejto podpory v rokoch 2021 a 2022 (Ú. v. EÚ L 437, 28.12.2020, s. 1).
         
            (4)  Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433I, 22.12.2020, s. 11).